Mej. SA hou kop toe kapers toeslaanDemi-Leigh Nel-Peters. Foto: Mej. SA/Facebook Die organiseerders van die Mej. SA-kompetisie het gesê die voorval het op Jan Smutslaan in Hydepark, Johannesburg, plaasgevind. Die drie gewapende mans het Nel-Peters genader en volgens berigte ’n vuurwapen op haar gerig. Die voorval het in spitsverkeer plaasgevind en Nel-Peters kon daarin slaag om uit haar motor te kom waarna ’n barmhartige samaritaan haar opgelaai het en met haar van die toneel weggery het. “Haar motor en handsak is later deur ’n veiligheidsmaatskappy op die toneel gevind,” lui ’n verklaring. “Die polisie ondersoek die saak verder. Demi is geskok, maar ongedeerd.” Fikile Mbalula, minister van polisie, het intussen in ’n verklaring gesê hy het met skok van die voorval verneem. Mbalula was in kontak met Nel-Peters en die organiseerders van die Mej. SA-kompetisie. “Sy is baie dapper,” het hy gesê. Volgens Mbalula is van Nel-Peters se persoonlike besittings tydens die voorval gebuit. Mbalula het gesê Mej. Suid-Afrika speel ’n belangrike rol in die land om jong vroue te inspireer en hoop te gee. “Die volle mag van die wet sal teen dié misdadigers ingespan word en teen alle misdadigers wat daarop uit is om Suid-Afrikaners gevangenes van vrees te maak.”